സ്കൂള് തുറക്കുന്നതിന് മാര്ഗരേഖ പ്രകാരം ക്രമീകരണം നടപടികള് വേഗത്തിലാക്കാന് വിദ്യാഭ്യാസ മന്ത്രിയുടെ നിര്ദേശം തിരുവനന്തപുരം: സ്കൂള് തുറക്കുന്നത് സംബന്ധിച്ച മാര്ഗരേഖ പ്രകാരമുള്ള മുന്നൊരുക്കങ്ങള് വിലയിരുത്തിക്കൊണ്ടുള്ള റിപ്പോര്ട്ട് നല്കാന് പഞ്ചായത്ത് സെക്രട്ടറിമാര്ക്ക് പൊതു വിദ്യാഭ്യാസ മന്ത്രി വി. ശിവന്കുട്ടിയുടെ നിര്ദേശം. ഈ മാസം 21ാം തിയതിക്കകം ജില്ലാ കളക്ടര്മാര്ക്കാണ് റിപ്പോര്ട്ട് നല്കേണ്ടത്. 22ന് ജില്ലാ കളക്ടര്മാര് ക്രോഡീകരിച്ച റിപ്പോര്ട്ട് പൊതു വിദ്യാഭ്യാസ പ്രിന്സിപ്പല് സെക്രട്ടറിക്ക് നല്കണം. പൊതു വിദ്യാഭ്യാസ പ്രിന്സിപ്പല് സെക്രട്ടറി റിപ്പോര്ട്ട് വകുപ്പ് മന്ത്രിക്ക് കൈമാറും. ജില്ലാതലത്തില് ജനപ്രതിനിധികളുടേയും എല്ലാ വകുപ്പുകളുടെയും സര്ക്കാര് ഏജന്സികളുടെയും ഏകോപനം മുന്നൊരുക്ക പ്രവര്ത്തനങ്ങളില് ഉണ്ടാകേണ്ടതുണ്ട്. ഇതിനായി ചേരുന്ന യോഗങ്ങളില് വിവിധ സന്നദ്ധ സംഘടനകള്, യുവജന പ്രസ്ഥാനങ്ങള്, ട്രേഡ് യൂണിയന് പ്രസ്ഥാനങ്ങള്, വിദ്യാര്ത്ഥി പ്രസ്ഥാനങ്ങള്, എന്ആര്ഇജിഎസ്, കുടുംബശ്രീ എന്നിവരെ കൂടി ഉള്പ്പെടുത്തണമെന്നും ജില്ലാ കലക്ടര്മാരുടെ യോഗത്തില് മന്ത്രി പറഞ്ഞു. ജില്ലാതല ദുരന്ത നിവാരണ വിഭാഗം കുട്ടികളുടെ സുരക്ഷാ കാര്യങ്ങളില് പ്രത്യേക ശ്രദ്ധ ചെലുത്തണം. അധ്യാപകര്ക്കും ജീവനക്കാര്ക്കും രണ്ടുഡോസ് നിര്ബന്ധമാക്കിയ സാഹചര്യത്തില് ജില്ലാതലത്തില് വാക്സിന് ഡ്രൈവ് ത്വരിതപ്പെടുത്തണം. മുന്നൊരുക്ക പ്രവര്ത്തനങ്ങളില് വ്യാപൃതരാവേണ്ടതിനാല് അധ്യാപകരെ കോവിഡ് ഡ്യൂട്ടിയില് നിന്ന് അടിയന്തരമായി പിന്വലിക്കണം. കുട്ടികളുടെ യാത്രാ സംവിധാനങ്ങളിലും പൊതുഇടങ്ങളിലും വേണ്ടത്ര സുരക്ഷാ ക്രമീകരണങ്ങള് ഒരുക്കേണ്ടതുണ്ടെന്നും യോഗം നിര്ദേശിച്ചു. സ്കൂള്, കോളേജ് വിദ്യാര്ത്ഥികള്ക്ക് കൗണ്സിലിംഗ് ഉറപ്പുവരുത്തും: മുഖ്യമന്ത്രി